Umar Farooq Zahoor

Umar Farooq Zahoor (født 26. oktober 1975) er en pakistansk multikriminell som siden 2013 har vært etterlyst for underslag.

Liv og virke 
Zahoor vokste opp i Oslo med pakistanske foreldre, og startet sitt eget reisebyrå som 18-åring. Han har i tillegg drevet forretning i blant annet Sveits, Mexico, Dubai og Egypt. I 2000 underslo han ifølge VG billetter for over 15 millioner gjennom sitt eget reisebyrå.

I 2003 startet han opp den falske banken Banque Internationale Ltd. i Sveits sammen med Shaun Gregory Morgan fra New Zealand. Morgan ble i 2006 dømt til tre og et halvt år, men ble i 2009 dømt til fem års fengsel etter at flere ofre meldte seg. Umar Zahoor er etterlyst gjennom Interpol for en rekke forhold, deriblant for å ha svindlet 27 personer for 120 millioner kroner gjennom den falske banken i Sveits. Zahoor ble i 2003 dømt i Oslo tingrett til ett års fengsel for grovt underslag.

I 2004 ble han arrestert i Pakistan og ifølge ham selv torturert av politiet. Arrestasjonen var basert på en anmeldelse som var iscenesatt av en tyrkisk forretningsmann og politikeren Imtiaz Ahmed Sheikh som året etter ble tiltalt for omfattende korrupsjon. 

I 2006 giftet han seg med den pakistanske skuespillerinnen Sofia Mirza, og fikk to tvillingdøtre med henne. Da ekteskapet ble oppløst i 2009 ble moren tilkjent foreldreretten for tvillingene, og i frykt for at Zahoor skulle ta med seg døtrene ut av Pakistan ble barna ført opp på en liste over personer som ikke kunne forlate landet. Samme år kidnappet han døtrene og smuglet dem ut av Pakistan ved hjelp av falske pass. I 2013 ble det kunngjort at Zahoor hadde forlovet seg med den pakistanske skuespilleren Veena Malik. Malik ble året etter dømt til 26 års fengsel for blasfemi, men hadde da allerede rømt til Dubai.

Zahoors bror, Usman Zahoor, svindlet i 2010 sammen med fire medløpere Block Watne-enken Randi Nilsen for over 63 millioner kroner, og politiet oppgir ham som bakmann for svindler på mer enn 111 millioner. Pengene ble ved hjelp av en falsk fullmakt overført gjennom Nordeas filial på Tveita i Oslo, og havnet i Dubai hvor de antas å bli kontrollert av Umar Zahoor. Selv hevder Zahoor at han ikke kontrollerer disse pengene. Samme år lånte han ut fem millioner til vindkraftselskapet NBT AS. I september 2011 ble disse fem dømt i Oslo tingrett, og Usman Zahoor fikk den strengeste straffen på ti års fengsel. Da ankesaken kom opp for Borgarting lagmannsrett, erkjente Usman Zahoor seg skyldig i grovt bedrageri. Lagmannsretten fant Usman Zahoor skyldig i grovt bedrageri, men frifant ham og enkelte av de medtiltalte for å ha handlet som en organisert kriminell gruppe, og fastsatte straffen for Usman Zahoor til fem år og ni måneders fengsel.

I 2015 avdekket VG at Umar Farooq Zahoor var involvert i en stor kontrakt mellom selskapet Ameri Group og myndighetene i Ghana. I 2021 avslørte samme avis at Zahoor var sentral i salg av russiske koronavaksiner til Ghana og Guyana sammen med en oljesjeik fra Dubai og en bedrageridømt nordmann. Zahoor har uttalt at VGs dekning av hans forretningsvirksomhet er rasistisk motivert.

Referanser

Litteratur 
 

Pakistanere
Personer fra Oslo
Fødsler i 1975
Personer dømt for økonomisk kriminalitet